Kamjenc (SN/MWj). Předsydstwo Kamjenskeje Černobylskeje iniciatiwy je na posedźenju předewzaća za dźěćacu akciju 2018 wobzamknyło. Dokelž su w Běłoruskej hišće mnohe dźěći wot wuskutkow atomarneje katastrofy potrjechene, chcedźa klětu znowa skupinu na wočerstwjenski přebytk do Kamjenca přeprosyć. Za to pytaja nětko hóstnych staršich, kotřiž móhli w lěću jedne abo dwě dźěsći w starobje dźewjeć do 13 lět tři tydźenje w swójbje hospodować. Mali hosćo přijědu po wšěm zdaću 4. junija. Zaměr je, znajmjeńša za 15 dźěći hóstnych staršich namakać. Wodnjo staraja so wo nje w towarstwowym domje na Fichtowej, wječor a kónc tydźenja su wone w swójbach. Zajimcy měli so najpozdźišo hač do kónca januara pod telefonowym čisłom 03578/ 304 404 přizjewić.
Nimo toho přebywa w awgusće dwaceći na diabetes schorjenych běłoruskich dźěći ze štyrjomi přewodźerjemi w towarstwowym domje Kamjenskeje iniciatiwy. Tam so wone wočerstwja a nawuknu, kak dyrbja ze swojej chorosću wobchadźeć. Tónle běłorusko-němski projekt je po wšej Němskej jónkrótny.
szl_Latn szl_Latn